O provedbi, funkcioniranju i učinkovitosti vršne domene .eu od travnja 2019. do travnja 2021.

U okviru registra domene .eu nastavljen je rad na pouzdanom okružju domene .eu pokretanjem Sustava za predviđanje zlouporabe i rano upozoravanje (engl. Abuse Prediction and Early Warning System, APEWS), projekta Upoznaj svojeg korisnika (engl. Know-Your-Customer, KYC) i usluge zaključavanja za registre 2020. Tijekom pandemije provedena je sustavna provjera registracija naziva domene povezanih s bolešću COVID-19.

U skladu s člankom 8. Uredbe (EZ) br. 733/2002 od 22. travnja 2002. o uvođenju vršne .eu domene Komisija je dužna svake dvije godine Europskom parlamentu i Vijeću podnijeti izvješće o provedbi, primjeni i učinkovitosti domene .eu. Ovim je izvješćem obuhvaćeno razdoblje od 1. travnja 2019. do 31. ožujka 2021. (dalje u tekstu „obuhvaćeno razdoblje”).

4.Registar domene .eu

4.1.EURid

Europski registar internetskih domena (EURid) je registar domene .eu odgovoran za organizaciju i administraciju domene .eu i njezinih inačica na drugim pismima te upravljanje njima. Komisija je EURidu prvi ugovor o koncesiji dodijelila 2004., a drugi 2014., koji je zatim produljen do 12. listopada 2022.

EURid je udruga bez svrhe ostvarivanja profita, osnovana je u skladu s belgijskim pravom, a sjedište joj je u Diegemu. Misija je EURida „izvrsnim radom na održiv način stvoriti prostor domene .eu koji će biti pouzdan za krajnjeg korisnika i pritom pružati usluge izvanredne kvalitete akreditiranim registrarima”.

EURid ima dva osnivača, a to su DNS Belgija (registar domene .be) i Istituto di Informatica e Telematica (registar domene .it), te devet drugih članova i strateški odbor koji se sastoji od 13 predstavnika. Na kraju obuhvaćenog razdoblja imao je 56 zaposlenika.

EURid je dobitnik „Nagrade za registar godine” 2019. koju dodjeljuje Vijeće europskih nacionalnih registara vršnih domena (CENTR).

4.2.Financijski rezultati

U razdoblju obuhvaćenom ovim izvješćem financijska situacija registra domene .eu usporediva s onom prethodnih godina. Za računovodstvenu godinu 2019. prihodi su iznosili 12,5 milijuna EUR, a troškovi 11,6 milijuna EUR, dok su za računovodstvenu godinu 2020. prihodi iznosili 12,3 milijuna EUR, a troškovi 11,0 milijuna EUR. Na kraju 2020. pričuve su iznosile 6 milijuna EUR. Nakon odobrenja financijskih izvještaja i pričuva višak prenesen u proračun Europske unije u skladu s uvjetima ugovora o koncesiji za usluge iznosio je 533 775 EUR za računovodstvenu godinu 2019. i 2 119 017 EUR za računovodstvenu godinu 2020. Preneseni višak za računovodstvenu godinu 2020. bio je znatno veći zbog smanjenja troškova i pričuva.

4.3.Ugovorna usklađenost

Komisija detaljno nadzire financijsku situaciju registra domene .eu i usklađenost s ugovorom te izvršava svoju nadzornu ulogu pregledom godišnjih revidiranih financijskih izvještaja, polugodišnjih i godišnjih financijskih izvještaja, proračunskih prijedloga te strategije i operativnih planova registra domene .eu. O financijskim, operativnim i ostalim pitanjima raspravlja se na polugodišnjim sastancima i ad hoc sastancima.

Nakon ad hoc revizije provedene 2018. o administrativnim i financijskim aspektima upravljanja domenom .eu registar domene .eu proveo je sve preporuke u razdoblju obuhvaćenom ovim izvješćem, čiji su cilj poboljšanje politike i pravila registra povezanih s nabavom, sprečavanjem sukoba interesa, financijskim upravljanjem i ostalim pitanjima.

Od 2019. svake godine vanjski revizori koje u okviru postupka javne nabave odabire registar domene .eu provode reviziju djelatnosti registra domene .eu. U okviru revizija provedenih 2019. i 2020. potvrđena je pouzdanost i zalihost tehničke infrastrukture registra domene .eu, a usavršavanjem odgovarajućih pravila i postupaka provedene su preporuke revizora.

4.4.Odabir sljedećeg registra domene .eu

Komisija je 1. ožujka 2021. pokrenula poziv za odabir sljedećeg registra vršne domene .eu, u skladu s Uredbom (EU) 2019/517 i Delegiranom uredbom Komisije (EU) 2020/1083, slijedom kojeg je 25. listopada 2021. EURid određen kao sljedeći registar domene .eu za razdoblje 2022.–2027.

5.Domena .eu

5.1.Opći trendovi

S 3,7 milijuna registriranih naziva domene .eu na kraju prvog tromjesečja 2021. domena .eu bila je dvanaesta najveća vršna domena, osma najveća nacionalna vršna domena u svijetu i šesti najveći član CENTR-a (vidjeti sliku 1.).

Slika 1.: Deset najvećih nacionalnih vršnih domena koje su članice CENTR-a na kraju prvog tromjesečja 2021.